**ELŐTERJESZTÉS**

**Szombathely Megyei Jogú Város Közgyűlésének 2025. március 27-i ülésére**

**Javaslat pályázatokkal kapcsolatos döntések meghozatalára**

1. **Javaslat az Interreg Austria-Hungary NextRegion elnevezésű pályázattal kapcsolatos döntés meghozatalára**

A NextRegion projekt célja egy hosszú távú, strukturált és intézményesített együttműködési keret kialakítása a konzorciumi tagok, azaz Szombathely, Vas vármegye, a Pannon Gazdasági Hálózat Egyesület és Oberwart, valamint Dél-Burgenland térségei között. A projekt célja a történelmi széttagoltság és a fejlesztési stratégiák töredezettségének kezelése. Szombathely városának saját fejlesztési stratégiájához, a Szombathely2030 programhoz illeszkedve, a projekt az ipari szerkezetváltást, a zöld és okos város koncepciókat, valamint az egészségipar fejlesztését célozza. A projekt építeni kíván továbbá a Pannonia2030 stratégiai dokumentum közös nyilatkozatára, amely a határon átnyúló regionális fejlesztés szükségességét fogalmazza meg.

A két határmenti régió hasonló kihívásokkal küzd, amelyek rontják versenyképességüket és demográfiai stabilitásukat, legyen szó akár a munkaerő elvándorlásáról és az ingázásból származó piaci széttagoltságról, az elöregedő népességről és a munkaerőhiányról, az autóipari függőségről, ami sérülékennyé teszi a térséget, az oktatási rendszerek összehangolatlanságáról, vagy az alacsony szintű kutatás-fejlesztési kapacitás meglétéről. Mivel a fejlesztési stratégiák nemzeti szinten szerveződnek, a tartós együttműködés helyett általában a projektszintű kezdeményezések megvalósulása a jellemzőbb. Ezeket a problémákat kizárólag határon átnyúló együttműködéssel lehet hatékonyan kezelni.

A kihívások azonosítása mentén, a projekt fő céljai között szerepel az ipari szerkezetváltás, digitalizációs és mesterséges intelligencia fókusszal, a gazdaság diverzifikálása egészségipari hozzáadott érték fejlesztésével, a munkaerő-elvándorlás mérséklése, közlekedési és ingázási stratégiák kidolgozása a fenntarthatóbb és optimalizáltabb regionális közlekedés megvalósításához, közös kutatás-fejlesztési és felsőfokú képzési stratégia kidolgozása annak érdekében, hogy egy szorosabb integráció jöhessen létre a térségek között, amelyek együttes erővel képesek reagálni a gazdasági, demográfiai kihívásokra ezzel növelve a rezilienciát és fenntarthatóságot.

A projekt realizálása lehetőséget nyújt egy intézményi együttműködés kiépítésére és a közös tervezés biztosítására, az eddig izoláltan működő szervezetek és szereplők vonatkozásában is. Az együttműködés egy Európai Uniós szinten is egyedi pozicionálást tesz lehetővé, ami a későbbiek során előnyt jelenthet többek között forrásakvizíciós szempontból is, a kísérleti programok megvalósítása pedig elősegíti a konkrét eredmények elérését.

Nyertes pályázat esetén a teljes költségvetés kb. 1 000 000 EUR, ebből Szombathely Megyei Jogú Város Önkormányzatának önálló költségvetése kb. 160 000 EUR, ami százalékosan a következők szerint oszlik meg: ERFA támogatás 60%, hazai társfinanszírozás 35%, önerő 5%, azaz nagyságrendileg 8000 EUR.

1. **Javaslat a Network of Towns - Városok hálózata című, CERV-2025-CITIZENS-TOWN-NT kódszámú pályázattal kapcsolatos döntés meghozatalára**

A Savaria Turizmus Nonprofit Kft. pályázatot kíván benyújtani az Europai Unio általt kiírt Polgárok, Egyenlőség, Jogok és Értékek Program (CERV) keretében kiírt „Network of Towns - Városok hálózata című, CERV-2025-CITIZENS-TOWN-NT kódszámú pályázati felhívásra, ami a polgárok szerepvállalását, az egyenlőség, valamint a jogok és az uniós értékek érvényesülése érdekében szervezett programokat támogatja.

A benyújtandó projektben a vezető partner: iASK Felsőbbfokú Tanulmányok Intézete (Kőszeg)

Projektpartnerek:

Kőszeg Város Önkormányzata

Savaria Turizmus Nonprofit Kft.

Maribor Önkormányzata (Szlovénia)

Oberwart Önkormányzata (Ausztria)

Durdevac Önkormányzata (Horvátország)

Senec Önkormányzata (Szlovákia)

A pályázat címe: Az európai kulturális örökség népszerűsítése generációk és városok közötti együttműködésen keresztül.

Közös projekt tevékenységek: helytörténeti események, kulturális fesztiválok, közös hagyományok bemutatása fiatalok bevonásával, a kulturális örökségek identitásformáló szerepét hangsúlyozó előadások, workshopok szervezése.

A társaság a felhívás pontjai közül arra fókuszál, hogy a projektek kulturális tevékenységeken keresztül is előmozdíthatják a polgárok demokratikus részvételének fontosságára való figyelemfelhívást. A fenti támogatható tevékenységek közül a 2026. és 2027. évi Savaria Történelmi Karnevál programjainak színesítésére pályázik a Savaria Turizmus Nonprofit Kft., elsősorban testvérvárosaink, valamint partnervárosaink hagyományőrző és művészeti csoportjainak meghívásával, valamint egy Európa udvar helyszín megvalósításával, ahol kulturális fiataloknak szóló workshopokon mutatkozhatnak be testvérvárosaink.

A projekt tervezett összköltségvetése: 250 000 - 300 000,- EUR

A projektben a Savaria Turizmus Nonprofit Kft. tervezett költségvetése: 74 000,- EUR

A benyújtási határidő: 2025. március 27.

Támogató döntésről értesítés: várhatóan 2025. szeptember

Támogatói szerződés megkötése: várhatóan 2025. december

A projekt megvalósítás évei: 2026- 2027.

A projekt megvalósítása önrészt nem igényel.

Kérem a Tisztelt Közgyűlést, hogy az előterjesztést megtárgyalni és a határozati javaslatokat jóváhagyni szíveskedjék!

**Szombathely, 2025. március „ ˮ**

 **/: Dr. Nemény András :/**

**I.**

**Határozati javaslat**

**……/2025. (III. 27.) Kgy. sz. határozat**

1. Szombathely Megyei Jogú Város Közgyűlése egyetért azzal, hogy Szombathely Megyei Jogú Város Önkormányzata az **Interreg Austria-Hungary NextRegion elnevezésű** pályázaton részt vegyen, és felkéri a polgármestert a pályázat benyújtásához szükséges dokumentumok aláírására.
2. A Közgyűlés úgy dönt, hogy nyertes pályázat esetén a pályázathoz szükséges önerőt, nagyságrendileg 8000 EUR-t a költségvetésében biztosítja.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**II.**

**HATÁROZATI JAVASLAT**

**.…/2025. (III.27.) Kgy. sz. határozat**

Szombathely Megyei Jogú Város Közgyűlése jóváhagyja, hogy a Savaria Turizmus Nonprofit Kft. a **Network of Towns- Városok hálózata című, CERV-2025-CITIZENS-TOWN-NT kódszámú felhívásra** pályázatot nyújtson be.

**Felelős:** Dr. Nemény András polgármester

            Dr. Horváth Attila alpolgármester

 Horváth Soma alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Grünwald Stefánia, a Savaria Turizmus Nonprofit Kft. ügyvezetője)

**Határidő:** azonnal